NaiveNeuron/SloPal huggingface dataset:
P. Hrušovský, predseda NR SR: (2004-06-30):
V. Horák, poslanec: Vážený pán predseda, dámy a páni, dovoľte, aby som predniesol pozmeňujúci návrh k práve prerokúvanému vládnemu návrhu zákona. V čl. 1 navrhujem vykonať nasledovné zmeny: za bod 3 vládneho návrhu doplniť nové body 4 a 5 v znení: 4 - v § 60 sa za ods. 2 vkladá nový ods. 3, ktorý znie: „3. Člena správnej rady a člena dozornej rady je možné odvolať aj z iných dôvodov, ako sú uvedené v ods. 2“. Doterajšie ods. 3 a 4 sa označujú ako ods. 4 a 5. V § 60 ods. 5 sa slová „ods. 3“ nahrádzajú slovami „ods. 4“. Odôvodnenie: Vzhľadom na charakter činnosti recyklačného fondu, ktorý nie je regulačným orgánom, nie je potrebné ponechať úzke vymedzenie dôvodov na odvolanie členov orgánov recyklačného fondu. Navrhovaná zmena vytvára príslušným ministrom priestor na odvolanie členov orgánov, ktorých do funkcie menovali aj z iných dôvodov, ako sú uvedené v platnom znení zákona. Zároveň táto zmena umožňuje efektívnejšie zabezpečenie pôsobenia odborníkov v orgánoch fondu s cieľom dozerať na nakladanie s prostriedkami fondu. Ďakujem za pozornosť.
Záborská, Anna, poslankyňa NR SR (2021-05-28):
Ďakujem veľmi pekne, pán predseda. Ďakujem aj pani predsedníčke zdravotného výboru za jej vystúpenie. Som hocikedy pripravená si s ňou sadnúť a reago... a rozobrať obsah tej správy, ale o tom tu dnes nehovoríme. Na, na dovysvetlenie, my sme podali túto rezolúciu až potom, keď správa bola 11. júna schválená vo výbore. Možno nemôžem pani predsedníčke zazlievať to, že nevie procedúru, ale v Európskom parlamente je to tak, že správa, ktorá je schválená vo výbore, sa v pléne už v podstate nemení a tam tie pozmeňovacie návrhy už nie sú. Tam sa môže len prijať alebo odmietnuť. A to stalo v tom roku 2013, že správa bola na pléne odmietnutá. A už keby sme to tuto toto uznesenie prijali po schválení v pléne, no tak by nám povedali, že no tak to si už asi môžete nechať. Čiže preto je to, preto je to dôležité. Národný parlament má právo prijať alebo vyjadriť sa k tomu, čo sa, čo sa rieši v Európskom parlamente. Nie je to tak, že je to záležitosť Európskeho parlamentu. Je to záležitosť aj, aj slovenského parlamentu. Ináč by v protokoloch 1 a 2 Lisabonskej zmluvy neboli popísané možnosti, ako a kedy sa môžu vyjadrovať národné parlamenty. Ďakujem pekne.
Čaplovič, Dušan, minister školstva, vedy, výskumu a športu SR (2013-03-19):
Dobré ráno prajem. Vážená pani podpredsedníčka Národnej rady, predsedajúca, vážené dámy, vážení páni, poslanci a poslankyne, dovoľte mi, aby som vám predložil do druhého čítania návrh zákona, ktorým sa mení a dopĺňa zákon č. 293/2007 Z. z. o uznávaní odborných kvalifikácií v znení zákona č. 560/2008 Z. z. Návrh zákona, pre odôvodnenie veľmi v krátkosti, lebo už som to povedal v prvom čítaní, povedal som to v rámci druhého čítania rokovania na výbore, na gesčnom výbore; návrh zákona sleduje tri hlavné ciele, ktoré sa prejavia v procesnej oblasti uznávania dokladov o vzdelaní. Najdôležitejšou oblasťou návrhu zákona je úprava ukladaním kompenzačných opatrení, aplikačná prax poukázala na nedostatky a značné problémy pri uplatňovaní týchto kompenzačných mechanizmov, ako aj náhradných opatrení odstraňujúcich prípadné rozdiely vo vzdelaní alebo odbornej príprave žiadateľa. Návrh zákona preto spresňuje predmetné ustanovenia určením konkrétnych podmienok, kedy je možné kompenzačný mechanizmus uložiť, ako aj náležitosti spôsobu jeho uskutočnenia. Po druhé. Z hľadiska prepracovania kompenzačných mechanizmov sa nanovo upravuje aj samotný proces uznávania dokladov o vzdelaní a dokladov o odborných kvalifikáciách. Cieľom je odstrániť nejednotnosť v konaniach a dosiahnuť zjednotenie a sprehľadnenie právnej úpravy. Napokon po tretie, vzhľadom na prijatie zákona o výchove a vzdelávaní, tzv. školský zákon, v roku 2008, ako aj vzhľadom na zmeny v zákone o vysokých školách sa návrhom zákona zosúlaďujú jednotlivé druhy dokladov o vzdelaní, preukazujúce stupeň vzdelania. Predmetnou úpravou sa taktiež odstraňuje aj neaktuálnosť niektorých úprav. Návrh zákona nemá vplyv na rozpočet verejnej správy, podnikateľské prostredie, sociálne vplyvy, životné prostredie a na informatizáciu spoločnosti. Samozrejme, v návrhu zákona sú zohľadnené pripomienky odboru legislatívy a aproximácie práva Národnej rady Slovenskej republiky a boli prerokované v ústavnoprávnom výbore a vo výbore pre vzdelávanie, vedu, mládež a šport. Ďakujem vám za pozornosť a verím, že tento návrh zákona a novely zákona podporíte. Ďakujem veľmi pekne.
Šeliga, Juraj, podpredseda NR SR (2020-09-17):
Ďakujem pekne, pán minister. Ďalšia otázka je opäť od pána poslanca Svrčeka, ktorý sa pýta pána ministra vnútra Mikulca, a otázka znie nasledovne: „Vážený pán minister, ministerstvo vnútra ako sprostredkovateľský orgán pre časť Operačného programu Ľudské zdroje vyhlásilo dňa 26. júna 2019 výzvu na predkladanie žiadostí o nenávratný finančný príspevok zameranú na podporu dobudovania základnej technickej infraštruktúry s kódom: OPLZ--PO6-SC611-2019-1. V súvislosti s predmetnou výzvou sa chcem informovať, aký je aktuálny stav plnenia predmetnej výzvy, ako prebieha hodnotiaci proces, koľko žiadostí o nenávratný finančný príspevok bolo schválených a v akej celkovej alokácii. Zároveň, aká je zostatková alokácia na predmetné opatrenie, prípadne či sa ešte plánuje vyhlásenie ďalšieho kola predmetnej výzvy a zároveň kedy žiadatelia budú informovaní o stave ich žiadostí?“ Nech sa páči, pán minister.
A. Belousovová, podpredsedníčka NR SR: (2008-05-14):
Otváram všeobecnú rozpravu. Do rozpravy som nedostala žiadnu písomnú prihlášku, preto sa pýtam, či sa chce prihlásiť niekto do rozpravy ústne. Ústne sa do rozpravy neprihlásil nikto. Končím možnosť podania ústnych prihlášok do rozpravy. A zároveň vyhlasujem všeobecnú rozpravu k tomuto bodu za skončenú. Takže, pán navrhovateľ, niet sa k čomu vyjadriť. Ďakujem. Prerušujem rokovanie o tomto bode programu. A ďalším bodom programu je prvé čítanie o návrhu poslanca Národnej rady Slovenskej republiky Júliusa Brocku na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov . Návrh zákona ste dostali ako tlač 614, návrh na jeho pridelenie na prerokovanie výborom je v rozhodnutí č. 624. Teraz dávam slovo pánovi poslancovi Brockovi aby návrh zákona uviedol. Nech sa páči.
M. Sabolová, poslankyňa: (2008-04-04):
A druhá poznámka, očakávala som, že vyvrátite jednotlivé tvrdenia pána poslanca Lipšica a prednesiete tie argumenty, ktoré vás priviedli k tomu, že predkladáte novelu zákona o poslancoch. Ale vo vašom vystúpení ste skončili opäť len v akejsi filozofii a v zákone o imunite, a nie v tomto zákone, ktorý teraz prerokovávame.
Paška, Pavol, predseda NR SR (2014-02-13):
(Hlasovanie.) 128 prítomných poslancov, 49 bolo za, 78 proti, 1 sa zdržal. (Potlesk.) Vzhľadom na to, že podľa čl. 88 ods. 2 ústavy na vyslovenie nedôvery vláde je potrebné minimálne 76 poslancov, konštatujem, že Národná rada nevyslovila nedôveru predsedovi vlády Slovenskej republiky Robertovi Ficovi. Dámy a páni, vyhlasujem 32. schôdzu za skončenú. (Rokovanie 32. schôdze NR SR sa skončilo o 18.57 hodine.)
Matejička, Vladimír, poslanec NR SR (2013-09-03):
Ďakujem za slovo, pani predsedajúca. Výbor Národnej rady Slovenskej republiky pre obranu a bezpečnosť ako gestorský výbor k návrhu na ukončenie pôsobenia a vyslania príslušníkov ozbrojených síl Slovenskej republiky do vojenskej operácie ISAF v Afganistane (tlač 694) podáva Národnej rade Slovenskej republiky túto správu. Predseda Národnej rady Slovenskej republiky svojím rozhodnutím č. 670 z 23. augusta 2013 pridelil návrh na ukončenie pôsobenia a vyslanie príslušníkov ozbrojených síl Slovenskej republiky do vojenskej operácie ISAF v Afganistane na prerokovanie Zahraničnému výboru Národnej rady Slovenskej republiky a Výboru Národnej rady Slovenskej republiky pre obranu a bezpečnosť. Oba výbory prerokovali návrh na ukončenie pôsobenia a vyslania príslušníkov ozbrojených síl Slovenskej republiky do vojenskej operácie ISAF v Afganistane v určenej lehote a odporučili Národnej rade Slovenskej republiky podľa čl. 86 písm. k) Ústavy Slovenskej republiky a § 12 ods. 5 a 6 zákona č. 321/2002 Z. z. o ozbrojených silách Slovenskej republiky v znení neskorších predpisov vysloviť súhlas s ukončením pôsobenia a vyslaním príslušníkov ozbrojených síl Slovenskej republiky do vojenskej operácie ISAF v Afganistane. Pani predsedajúca, skončil som, prosím, otvorte rozpravu k tomuto bodu.
Suchánek, Alan, poslanec NR SR (2019-05-13):
Ďakujem za slovo. Elenka, ja som chcel len k tomu, čo si povedala, že si aj ty robila strednú zdravotnú školu a že vtedy sa tam hlásili, hlásili záujemcovia o štúdium s priemerom 1,5, povedzme do dvoch. Áno, to bola excelentná škola, ktorá mala veľmi dobrý zvuk, bol o ňu veľký záujem. Ale prečo to bolo? Pretože spoločenské, spoločenské uznanie týchto ľudí bolo veľké, robili prácu, ktorú chceli robiť, odmalička alebo od mladi malý vzťah k pacientom, k ľuďom, chceli, chceli to robiť, a preto to išli študovať. Mnohí z nich, samozrejme, potom išli ďalej študovať na vysoké školy, na lekárske fakulty. Lenže, samozrejme, potom keď sme z nich spravili pomaly najnižší, najnižší ošetrovateľský alebo zdravotnícky personál, ktorý vynášal misy a tam, ja neviem, riadil, riadil izby a postele a tak ďalej, no tak potom nemôžme chcieť, aby tam chodili excelentní študenti. Čiže my sme tomu zobrali vážnosť, zobrali sme tomu, tomu atribúty toho, aby tam mohli ísť šikovní, ktorí majú záujem vzdelávať sa a pracovať v tom zdravotníctve, no a potom o to záujem nebol. Čiže ak chceme, aby znovu ľudia, ktorí k tomu majú vzťah, záujem o prácu v zdravotníctve, tak musíme týmto školám, samozrejme, dať aj, aj vážnosť, aj, aj nejaké, nejaké postavenie a, samozrejme, aj, aj platy, samozrejme, keď to budú robiť, aj platy, pretože týchto ľudí je nedostatok, a práve vieme, že nielen u nás, ale v celej Európskej únii je veľký nedostatok zdravotníckych pracovníkov. A ešte k tomu úplne na koniec chcem povedať, my nemusíme všetkých zdravotníckych pracovníkov vyškolovať a pripravovať pre celú Európsku úniu. My potrebujeme pre nás a pre našich pacientov ľudí.
Figeľ, Ján, podpredseda NR SR (2015-10-06):
Pán kolega Zajac, chcete dopovedať? Nech sa páči.
B. Bugár, podpredseda NR SR: (2004-12-15):
M. Maxon, poslanec: Ďakujem pekne za slovo. Vážení kolegovia, problém, ktorý som pomenoval, je omnoho väčší. Spočíva predovšetkým v tom, že na istom konkrétnom príklade som vám chcel ukázať, ako sa vaša kultúra a ideológia dotkla nie môjho starého otca, nie môjho otca, ale desaťtisícov ľudí v tejto krajine. Veď ak tvrdíte, že vašou ambíciou v legislatíve je hľadať východiská, nuž prosím vás pekne, ukážte mi v tom paragrafovom znení jedno jediné východisko, ktoré by akýmkoľvek spôsobom malo zlepšiť životné podmienky občanov tejto krajiny. Súhlasím s tým a opakujem to, áno, je tu veľa vecí, ktoré nie sú v poriadku, ale s takýmto ideologickým nánosom sa vracať na reparáciu tých vecí je pre mňa jednoducho neakceptovateľné. Je to pre mňa neakceptovateľné politicky, ale aj ľudsky. A ak vy bez akýchkoľvek problémov dnes prezentujete svoju ideológiu ako ideológiu dobra, kultúry, tak ako naozaj to vyvoláva – no neviem sa naozaj vyjadriť a je mi ľúto, že ste takýto zákon predložili.
P. Hrušovský, podpredseda NR SR: (2001-10-04):
L. Hóka, poslanec: ... teda navrhujem, aby sme hlasovali o námietke, ktorú predniesol predkladateľ, čiže... (Neustály ruch v sále.)
Figeľ, Ján, podpredseda NR SR (2015-03-18):
Ďakujem pekne. Teraz dávam slovo spravodajcovi, ktorého určil navrhnutý gestorský výbor pre financie a rozpočet, pánovi poslancovi Igorovi Matovičovi, aby uviedol stanovisko. Nech sa páči.
P. Hrušovský, predseda NR SR: (2003-09-09):
(Hlasovanie.) Prítomných je 136 poslancov, za 77, proti 52, zdržalo sa 7. Návrh sme schválili. Prosím, ďalší návrh.
J. Horváth, poslanec: (2007-05-18):
Rozhodnutím predsedu Národnej rady Slovenskej republiky č. 244 z 3. apríla 2007 bola tlač 245 pridelená na prerokovanie Výboru Národnej rady Slovenskej republiky pre európske záležitosti s tým, že Národnej rade Slovenskej republiky podá informáciu o výsledku prerokovania uvedeného materiálu vo výbore a návrh na uznesenie Národnej rady Slovenskej republiky. Výbor pre európske záležitosti uvedenú tlač prerokoval na svojej 17. schôdzi 23. apríla 2007 a prijal k nej uznesenie č. 80, ktorým odporúča Národnej rade Slovenskej republiky zobrať Monitoring vývoja stanovísk Slovenskej republiky k návrhom právnych aktov Európskej únie na vedomie. Vážený pán predseda, otvorte, prosím, rozpravu.
Pellegrini, Peter, predseda NR SR (2015-12-15):
Prezentujme sa a hlasujme o pripomienkach pána prezidenta. (Hlasovanie.) Prítomných 119 poslancov, za hlasovalo 118 poslancov, zdržal sa 1 poslanec. Tieto pripomienky sme schválili. Sme v treťom čítaní . Otváram rozpravu v rámci tretieho čítania. Končím možnosť prihlásiť sa do rozpravy, vyhlasujem ju za skončenú.
Vaľová, Jana, poslankyňa NR SR (2019-09-17):
Vážený pán predseda, kolegovia, kolegyne, v rozprave k uvedenému návrhu vystúpil jeden poslanec a neboli podané žiadne pozmeňujúce a doplňujúce návrhy. Vystúpil pán Mihál a pochválil takto tento zákon, že vylepšuje prostredie pre malých podnikateľov a doporučil schváliť (reakcie z pléna) naprieč politickým spektrom. Spoločná správa obsahuje jeden pozmeňujúci návrh, som povedala, čo pán Mihál povedal v rozprave, že je to výborný zákon. Najskôr budeme hlasovať o jedinom pozmeňujúcom a doplňujúcom návrhu zo spoločnej správy s odporúčaním gestorského výboru schváliť.
Ďuriš Nicholsonová, Lucia, podpredsedníčka NR SR (2017-03-30):
Pani poslankyňa Jurinová, nech sa páči.
Šeliga, Juraj, poslanec NR SR (2023-05-03):
Ďakujem pekne, pán podpredseda. Tento... sa ospravedlňujem, zobral som si zlé podklady. (Navrhovateľ podal spravodajcovi svoje podklady.) Tento vládny návrh zákona spĺňa všetky formálne náležitosti, ktoré má spĺňať. Bol z rozhodnutia predsedu Národnej rady navrhovaný, aby bol pridelený ústavnoprávnemu výboru, myslím, že iba tento tam bol. A samozrejme, bola určená štandardná lehota na to, aby bol, ak bude schválený v prvom čítaní, prerokovaný vo výboroch do 30 dní a v gestorskom výbore do 32 dní. Prosím, aby ste otvorili rozpravu s tým, že po rozprave navrhnem, aby, uznesenie, aby Národná rada schválila tento návrh zákona a pokračovala ďalej v druhom čítaní. Ďakujem pekne.
Hrušovský, Pavol, podpredseda NR SR (2011-05-27):
Hlasujeme, páni poslanci, o bode 31 zo spoločnej správy. (Hlasovanie). 143 prítomných, 70 proti, 73 sa zdržalo. Neschválili sme bod 31 zo spoločnej správy. Ďalší návrh.
Laššáková, Jana, podpredsedníčka NR SR (2012-07-25):
Na vystúpenie pána ministra s faktickými poznámkami štyria páni poslanci. Končím možnosť prihlásiť sa s faktickými poznámkami. Pán poslanec Poliačik, nech sa páči.
Pellegrini, Peter, predseda NR SR (2015-04-23):
Prezentujme sa a hlasujme o návrhu uznesenia, ktorý predložil pána poslanec Kadúc. (Hlasovanie.) Prítomných 120 poslancov, za bolo 38 poslancov, proti 10, zdržalo sa 72. Tento návrh uznesenia sme neschválili.
Mičovský, Ján, poslanec NR SR (2014-04-02):
Ďakujem pekne. Nadviažem. Uznávam, že slovo vinný bolo nenáležité, ale teda zodpovedný. Tá zodpovednosť mi jednoducho tam pasuje. Veď spoločník, aj keď ste ho teda postavili do roviny kohosi, kto nie je právnym subjektom, je tam na to, aby zo svojho podielu, ktorý do toho vložil, mal aj nejaký profit, pokiaľ tá eseročka bude profitovať. A tak si myslím, že slovo zodpovednosť je neodstrániteľné v tejto súvislosti, ktorú tu teraz v rámci diskusie pripomínate. Akurát tiež je to vec posunu v myslení, určite ak by boli tie záväzky presahujúce ďaleko, teda obdobie pôsobenia spoločníka v danej eseročke, tak asi je správne, aby sme to stiahli len k tomu obdobiu, pokiaľ teda on bol spoločníkom a ten záväzok bol ešte v rámci tejto doby splatný. Ak sú to záväzky, ktoré boli úplne právne posunuté do obdobia, keď on už nebol spoločníkom, tak je samozrejmé, že nemohol ovplyvniť, ako tá firma bude podnikať a čo všetko vyparatí dobrého, zlého a možnože z toho dôvodu teda ten záväzok v dobrej viere prijatý nebude už možné byť, aby bol splatený. Takže ak by sme sa zhodli na tom, že záväzok, ktorý je ešte v období splatný, keď bol spoločník prítomný de jure v tejto spoločnosti, tak si myslím, že odňať od neho túto zodpovednosť už bez ohľadu na to, či by to bol prípad toho politika alebo kohokoľvek iného, je asi nesprávne. Naopak, je správne ju ponechať.
Blanár, Juraj, podpredseda NR SR (2023-05-03):
Takže budeme pokračovať v rokovaní, sme kompletní, a to faktickými poznámkami. Na vystúpenie pána poslanca Dostála bude reagovať pán poslanec Schlosár. Nech sa páči. (Pokračovanie rokovania o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony , tlač 1528)
Hrnčiar, Andrej, podpredseda NR SR (2016-11-23):
Pán poslanec Sopko.
Kvorka, Ján, poslanec NR SR (2024-06-13):
Ďakujem za slovo, pán predsedajúci. Vážené panie poslankyne, páni poslanci, predseda Národnej rady rozhodnutím 364 z 10. júna 2024 pridelil návrh vlády na skrátené legislatívne konanie o vládnom návrhu zákona o krajinnom plánovaní a o zmene a doplnení niektorých zákonov, tlač 355, na prerokovanie výboru pre pôdohospodárstvo a životné prostredie v termíne do začiatku rokovania schôdze Národnej rady o tomto návrhu. Výbor pre pôdohospodárstvo a životného prostredie predložený návrh vlády na skrátené legislatívne konanie prerokoval na svojej 23. schôdzi a uznesením č. 42 zo dňa 11. júna 2024 odporučil Národnej rade schváliť návrh vlády na skrátené legislatívne konanie o predmetnom vládnom návrhu zákona. Pán predsedajúci, skončil som, prosím, otvorte rozpravu.
Glváč, Martin, podpredseda NR SR (2019-05-14):
S reakciou pán poslanec Dostál.
Klus, Martin, podpredseda NR SR (2019-12-04):
Poprosím vás o pokoj v sále, nech pán minister dorozpráva. Nech sa páči.
Žiga, Peter, podpredseda NR SR (2023-12-14):
Pán poslanec Spišiak.
Bugár, Béla, podpredseda NR SR (2016-09-20):
Prezentujme sa a hlasujme o tomto návrhu. (Hlasovanie.) Prítomných 137 poslancov, za 111, 26 sa zdržali hlasovania. Pozmeňujúci návrh pána poslanca Bagačku bol schválený.
I. Štefanec, poslanec: (2009-10-28):
Najskôr ku pánovi profesorovi Rydlovi. Ja súhlasím s vami, pán poslanec, že neexistujú ideálni ľudia, dokonca si myslím, že neexistujú ani ideálni profesori, neexistujú skutočne žiadni dokonalí ľudia, ale viete, keď niekto chce kritizovať minulú vládu, no tak mal to robiť z pozície opozície. Ja som dnes v pozícii, v ktorej som povinný kontrolovať súčasnú vládu a tak to robím so svojimi kolegami. Tej práce máme až-až, lebo nám ju doslova zhŕňate pred nás. Tých škandálov, čo ste narobili, je neúrekom. Pán poslanec, za minulej vlády sme sa neumiestňovali v rebríčku za Burundi, Ugandou a Zimbabwe v hodnotení klientelizmu a korupcie. Tam sa umiestňujeme dnes. Naše medzinárodné porovnania sa zhoršili vo všetkých aspektoch. Ja som nenašiel jeden rebríček z medzinárodného porovnania, kde by Slovensko za posledný rok sa zlepšilo. To je obraz vládnutia tejto vlády a som hlboko presvedčený, že táto krajina pod vedením súčasnej vládnej koalície nesmeruje dobre, ale skôr smeruje do pekla. Je to výsledkom tejto zlej politiky, ktorú môžu pociťovať denne zástupy nezamestnaných. Ten rekordný rast nezamestnaných je jeden z najvyšších v Európskej únii, ďaleko najvyšší v strednej Európe. To je výsledok vládnutia súčasnej vládnej koalície. K pánu poslancovi Bauerovi, ďakujem pekne za doplnenie k logám. Ja verím, že ten môj skromný príspevok pre pána ministra Štefanova môže byť využitý aj na umiestnenie tendra, trebárs na nové logá, a dúfam, že ho takisto ukáže aj verejnosti. Ďakujem pekne.
Pellegrini, Peter, podpredseda NR SR (2020-05-13):
Pán poslanec Kočiš.
P. Frešo, poslanec: (2008-11-06):
Ja rozumiem tomu, že úradníci by boli radi, keby ich nikto nekontroloval. Ja rozumiem tomu, že aj starostov vyrušujú zbytočne iniciatívni poslanci, ale chcem upozorniť verejnosť na to, že jediný legitímny spôsob, akým kontrolovať úradníkov a starostov sú práve nimi zvolení poslanci. A za to, aby tento demokratický princíp fungoval, ktorý je v SDKÚ – DS úplne, ale úplne vlastný, za to budeme my proti týmto všetkým návrhom bojovať. A budeme proti nim bojovať preto, lebo vidíme, že dochádza k rôznym dohodám, a ja tu počujem, že 41 mestských poslancov hlasovalo za tento návrh. Len treba povedať, že 30 nezávislých, ktorí kvôli vlastnej kariére opustili strany, v rámci ktorých kandidovali. Jednoducho je to tak. Je to môj pohľad. Takže treba aj povedať, akí ľudia za to hlasovali, a treba aj povedať, aký to bude mať výsledok. Výsledok bude ten, že verejnosť bude mať stále menšiu moc kontrolovať úradníkov, ale aj starostov. Ďakujem pekne.
Danko, Andrej, predseda NR SR (2019-09-13):
Prosím, prezentujme sa a hlasujme. (Hlasovanie.) Prítomných 142 poslancov, za 113, zdržalo sa 27, nehlasovali 2. Konštatujem, že Národná rada sa uzniesla, že tento návrh zákona prerokuje v druhom čítaní. Pristúpime k hlasovaniu o pridelení návrhu výborom a určení gestorského výboru, ako aj lehoty na jeho prerokovanie. Prosím spravodajkyňu, aby uviedla hlasovanie.
Šíbl, Jaromír, poslanec NR SR (2021-11-09):
Vážený pán predsedajúci, podávam so súhlasom ostatných spolupredkladateľov procedurálny návrh, aby sa hlasovanie o bode 78, tlač 591, presunulo na hlasovanie dnes o 17.00. (Výkriky v sále.) Ide o návrh skupiny poslancov Národnej rady Slovenskej republiky... (Ruch v sále. Prerušenie vystúpenia predsedajúcim.)
Grendel, Gábor, podpredseda NR SR (2021-12-14):
Prosím, prezentujme sa a hlasujme. (Ruch a pokriky v sále.) Poprosím, kolegovia, aby ste nenatáčali počas hlasovania. (Hlasovanie. Búrlivý potlesk a pískanie v sále.) Prítomných 76 poslancov, za 75, proti 1, nikto sa nezdržal, všetci prítomní hlasovali. Konštatujem, že sme schválili návrh novely zákona č. 543/2002 Z. z. o ochrane prírody a krajiny. Kolegyne, kolegovia, program 51. schôdze Národnej rady sme vyčerpali. Ďakujem za účasť a vyhlasujem 51. schôdzu za skončenú. Vzhľadom na to, že táto schôdza bola podľa harmonogramu schôdzí poslednou schôdzou v tomto roku, prajem vám a vašim rodinám, rovnako aj zamestnancom Kancelárie Národnej rady a ich rodinám a všetkým občanom Slovenskej republiky príjemné prežitie vianočných sviatkov. (Rokovanie 51. schôdze NR SR sa skončilo o 22.44 hodine.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci účastníci mali povinnosť mať na tvári respirátor typu FFP2 a po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Vyhláška Úradu verejného zdravotníctva Slovenskej republiky č. 111 z 11. 03. 2021. Rozhodnutie Úradu verejného zdravotníctva Slovenskej republiky č. OLP/2680/2020 zo 17. 03. 2020.) 1
A. Belousovová, podpredsedníčka NR SR: (2009-02-03):
Teraz pristúpime k rokovaniu o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 172/2008 Z. z. o neprimeraných podmienkach v obchodných vzťahoch a o doplnení zákona Slovenskej národnej rady č. 30/1992 Z. z. o Slovenskej poľnohospodárskej a potravinárskej komore v znení neskorších predpisov . Vládny návrh zákona ste dostali ako tlač 931. Prosím pána ministra hospodárstva Slovenskej republiky, pána Ľubomíra Jahnátka, aby vládny návrh odôvodnil. Nech sa páči, pán minister, máte slovo.
Hrušovský, Pavol, podpredseda NR SR (2011-06-30):
Pán poslanec Novotný.
Ľ. Mušková, poslankyňa: (2009-04-21):
Nemyslela som si, že tento zákon vyvolá nejaké takéto rozpory a dokonca že sa na niektorých veciach nezhodneme, ale verila som, že je absolútne nekontroverzný, pretože kto by už upieral žene, ktorá je v ťažkej životnej situácii, komplexnú informáciu pre jej rozhodnutie, plnohodnotné rozhodnutie. Pani poslankyňa Kramplová má pravdu, mnohokrát sa žena rozhoduje v ťažkej finančnej situácii, keď má viac detí a pristúpi k takémuto kroku. A je veľmi potrebné, aby táto žena, a lekár doteraz nedával informácie o alternatívach, dával informácie o zdravotných rizikách, mala možnosť vedieť, že tu existuje pomoc, že sú tu ľudia, ktorí sú ochotní podať aj finančnú, aj inú pomoc. Takže tento zákon nie je o ničom inom, je to len zákon o tom, aby žena, ktorá sa ide rozhodnúť, mala celú komplexnú informáciu pre to, aby jej rozhodnutie bolo kvalifikované, a ide tu ešte aj o život, ako tu už bolo povedané. Verím, že tento nekontroverzný návrh, vážení kolegovia, podporíte. A vlastne pomôžete žene, aby sa mohla ozaj kvalifikovane rozhodnúť. Ďakujem vám veľmi pekne za pozornosť.
Richter, Ján, minister práce, sociálnych vecí a rodiny SR (2015-11-11):
Ďakujem pekne, pani podpredsedníčka Národnej rady. Vážené panie poslankyne, páni poslanci, vláda Slovenskej republiky predloženým návrhom zákona sleduje vytvorenie priaznivých podmienok pre možnosť zosúladenia rodinného a pracovného života rodičov, udržanie si zamestnania a uľahčenie vstupu na pracovný trh rodičom starajúcim sa o malé deti, a tým aj zvýšenie životnej úrovne rodín s deťmi do troch, respektíve šiestich rokov veku dieťaťa s dlhodobo nepriaznivým zdravotným stavom. Poskytovaním tohto príspevku sa taktiež nepriamo vytvára priestor na vznik a rozvoj flexibilnejších služieb starostlivosti o dieťa v domácom prostredí alebo mimo neho v zariadeniach zriadených možno aj fyzickými, respektíve právnickými osobami na to zo zákona určenými. Týmto vládnym návrhom zákona sa zvyšuje hranica, do ktorej sa príspevok na starostlivosť o dieťa poskytuje, a to z terajších 230 eur na 280 eur. Ak je táto starostlivosť dieťaťu poskytovaná materskou školou zriadenou obcou, hranica príspevku bude 80 eur. Táto suma predstavuje náklady rodiča na zabezpečenie starostlivosti o dieťa v takomto zariadení, pričom rozhodujúce sú sumy úhrady určené všeobecne záväzným nariadením obce. Pri stanovení maximálnych súm príspevku na starostlivosť o dieťa, ktorým štát prispieva na čiastočnú úhradu nákladov vynaložených v súvislosti s takouto starostlivosťou o dieťa, u poskytovateľov tejto starostlivosti sme vychádzali z priemerných nákladov rodičov u uvedených poskytovateľov tejto starostlivosti. Týmto vládnym návrhom zákona sa tu súčasne odbúrava administratívne náročné preukazovanie skutočných nákladov na starostlivosť o dieťa, keď na preukázanie nákladov bude postačovať písomná dohoda o jej poskytovaní, resp. jej zmena v materskej škole zriadenej obcou, nebude musieť rodič preukazovať náklady vôbec, pretože potom úrad práce, sociálnych vecí a rodiny sám overí výšku úhrady prostredníctvom všeobecne záväzného nariadenia obce, resp. mesta. Zároveň pokiaľ ide o materské školy, ktorých zriaďovateľom je orgán miestnej štátnej správy v školstve, bude rodič preukazovať náklady na starostlivosť o dieťa rozhodnutím, resp. potvrdením riaditeľa materskej školy. V rámci prerokovania návrhu zákona v určených výboroch Národnej rady Slovenskej republiky boli uplatnené pozmeňujúce a doplňujúce návrhy uvedené v spoločnej správe výborov Národnej rady Slovenskej republiky, ktoré majú výlučne legislatívnotechnický charakter a s ktorými sa aj ja ako predkladateľ stotožňujem. Ďakujem, skončil som.
Hrnčiar, Andrej, podpredseda NR SR (2019-05-21):
Končím rokovací deň. Pripomínam, že budeme zajtra pokračovať, písomné odpovede na interpelácie a interpelácie. Pekný večer. (Prerušenie rokovania o 19.00 hodine.)
Sulík, Richard, predseda NR SR (2011-07-01):
Ďakujem. S faktickými poznámkami sa prihlásili dvaja poslanci. Uzatváram možnosť. Pán poslanec Matej.
Šeliga, Juraj, podpredseda NR SR (2021-03-31):
Ďakujem. Prezentujme sa, prosím, a hlasujme. (Hlasovanie.) Prítomných 127, za 86, proti 17, zdržalo sa 23, nehlasoval 1. Konštatujem, že sme tento návrh posunuli do tretieho čítania. Zároveň otváram rozpravu v rámci tretieho čítania . Pýtam sa, kto sa hlási do rozpravy. Nikto. Vyhlasujem rozpravu za skončenú. Poprosím, pán spravodajca, uveďte návrh hlasovania o návrhu hlasovania o návrhu zákona ako o celku.
Bugár, Béla, podpredseda NR SR (2018-02-07):
Pán poslanec Pčolinský.
Figeľ, Ján, podpredseda NR SR (2013-10-22):
Nech sa páči, Branislav Škripek.
Jurinová, Erika, podpredsedníčka NR SR (2013-09-20):
Ďakujem, pán poslanec. Chce sa vyjadriť k rozprave aj pán spravodajca? (Reakcia spravodajcu.) Nie. Prerušujem rokovanie o tomto bode programu. A pristúpime k ďalšiemu prvému čítaniu, a to o návrhu poslanca Národnej rady Slovenskej republiky Alojza Hlinu na vydanie zákona, ktorým sa mení zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov . Návrh zákona má parlamentnú tlač 685, návrh na jeho pridelenie na prerokovanie výborom je v rozhodnutí č. 660. Nech sa páči, pán predkladateľ, môžete predniesť svoj návrh.
Jurinová, Erika, podpredsedníčka NR SR (2012-07-25):
Pán poslanec, pán poslanec! Prosím, vypnite pána poslanca. Dovolím si uzatvoriť tento bod. Vyhlasujem všeobecnú rozpravu za skončenú. Chce k rozprave zaujať stanovisko pani ministerka? Chce sa vyjadriť k rozprave spravodajca? Prerušujem rokovanie o tomto bode programu. Na druhej strane by som teda pokračovala. Myslím si, že námietka, ktorú vzniesol pán poslanec Hlina, bola možno nie vhodne povedaná, ale išlo mu o to, aby sa naozaj prerušilo rokovanie, kým sa tu nezíde dostatočný počet poslancov. Na toto právo má. Týka sa to spôsobu prerokovania veci, keďže sa mu zdá asi dehonestujúce to, že sa prerokovávajú zdravotnícke zákony, na ktorých sa nezúčastňuje ani tretina parlamentu. Zdá sa mu to dehonestujúce. A preto vnímam tento procedurálny návrh týmto spôsobom. Je, ste s tým stotožnený?
Danko, Andrej, predseda NR SR (2018-02-14):
Ďakujem. Vyhlasujem všeobecnú rozpravu za skončenú. Chce v rozprave zaujať pani navrhovateľka? Nie, ďakujem. Pán spravodajca? Nie, ďakujem. Prerušujem rokovanie o tomto bode programu a budeme pokračovať prvým čítaním o návrhu poslancov Jozefa Mihála a Miroslava Beblavého na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov. Návrh zákona je pod tlačou 833, návrh na jeho pridelenie na prerokovanie výborom je v rozhodnutí č. 867. Dávam slovo poslancovi Jozefovi Mihálovi, aby návrh zákona uviedol. (Rokovanie o návrhu poslancov Národnej rady Slovenskej republiky Jozefa Mihála a Miroslava Beblavého na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov , tlač 833.)
Sulík, Richard, predseda NR SR (2011-07-07):
Ďakujem pekne. (Zaznel gong.) Ďakujem pekne za slovo. No môžem potvrdiť slová pána Pašku, on to síce predniesol tak ohnivo, ale obsah sedí, schôdza mimoriadna, o ktorú požiadala strana SMER, bola zvolaná na dnes na 17.00 hodinu po hlasovaní, čiže každopádne dnes. Ja by som preto chcel navrhnúť dve veci. Po prvé, v tomto momente prerušiť rokovanie o tomto bode programu, aby mohla byť tá schôdza mimoriadna. A keď tá skončí, tak po nej rokovať o tomto bode, dokončiť rozpravu k tomuto bodu, uzavrieť to, a to aj po 19.00 hodine.
Jurinová, Erika, podpredsedníčka NR SR (2012-10-17):
Ďakujem pekne. Otváram všeobecnú rozpravu. Do rozpravy som nedostala žiadnu písomnú prihlášku, pýtam sa preto, či sa chce niekto prihlásiť ústne? Uzatváram možnosť prihlásiť sa a zároveň vyhlasujem všeobecnú rozpravu za skončenú. Chce k rozprave zaujať stanovisko pán minister, predkladateľ, pán spravodajca? Ďakujem. Prerušujem rokovanie o tomto bode programu. V rokovaní schôdze budeme pokračovať druhým čítaním o vládnom návrhu zákona o niektorých opatreniach v miestnej štátnej správe a o zmene a doplnení niektorých zákonov . Vládny návrh zákona má parlamentnú tlač 184, spoločná správa výborov má tlač 184a. Nech sa páči, pán minister, uveďte návrh zákona.
Radošovský, Marián, poslanec NR SR (2011-10-21):
Pán predseda, keďže sme odhlasovali pozmeňujúce a doplňujúce. (Prerušenie vystúpenia predsedajúcim.)
M. Rehák, poslanec: (2008-07-03):
Výbor Národnej rady Slovenskej republiky pre hospodársku politiku predkladá Národnej rade Slovenskej republiky ako gestorský výbor spoločnú správu výborov Národnej rady Slovenskej republiky k návrhu Ročnej účtovej závierky Fondu národného majetku za rok 2007. Predseda Národnej rady Slovenskej republiky rozhodnutím č. 639 z 29. apríla 2008 pridelil návrh Ročnej účtovnej závierky Fondu národného majetku za rok 2007 na prerokovanie výboru pre financie, rozpočet a menu a výboru pre hospodársku politiku. Zároveň poveril výbor pre hospodársku politiku ako gestorským výborom. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v rozhodnutí predsedu Národnej rady, svoje stanoviská podľa § 75 ods. 2 rokovacieho poriadku. Výbory, ktorým bola pridelená parlamentná tlač na prerokovanie, zaujali nasledovné stanoviská: Výbor Národnej rady pre financie, rozpočet a menu prerokoval návrh 11. júna 2008 a uznesením č. 309 odporučil Národnej rade Slovenskej republiky návrh účtovnej závierky za rok 2007, ktorý vykazuje celkový stav aktív a pasív vo výške 86 047 562-tisíc Sk schváliť. Výbor Národnej rady Slovenskej republiky pre hospodársku politiku prerokoval návrh 10. júna 2008 a uznesením č. 349 odporučil Národnej rade Slovenskej republiky návrh schváliť. Pozmeňujúce a doplňujúce návrhy výborov a poslancov k parlamentnej tlači neboli predložené. Gestorský výbor na základe rokovaní výborov Národnej rady, ktorým bol návrh pridelený, odporúča Národnej rade Slovenskej republiky návrh Ročnej účtovnej závierky Fondu národného majetku Slovenskej republiky za rok 2007 schváliť a prijať uznesenie, ktoré je v prílohe spoločnej správy gestorského výboru. Spoločná správa výborov Národnej rady Slovenskej republiky o výsledku prerokovania návrhu Ročnej účtovnej závierky Fondu národného majetku za rok 2007 bola schválená uznesením č. 372 17. júna 2008. Pán predseda, to je z mojej strany všetko, otvorte rozpravu.
Grendel, Gábor, podpredseda NR SR (2023-02-14):
Prepáčte, pán poslanec, na chvíľu vás asi preruším. Počkáme, kým sa kolegovia upokoja. (Krátka pauza.)
P. Hrušovský, predseda NR SR: (2003-12-09):
K. Ondriaš, poslanec: Ďakujem, to je všetko.
Figeľ, Ján, podpredseda NR SR (2012-08-09):
Pán poslanec Matovič, nech sa páči.
Michelko, Roman, poslanec NR SR (2023-11-22):
Svieti mi, aha, dobre. Ďakujem za slovo. Ja som si povedal, že na svojho predrečníka už nebudem reagovať, ale, bohužiaľ, ostal som tu dlhšie a nedalo sa. Je neskutočné, čo to tuná počúvam a musím dať veci na pravú mieru v zmysle, že vrah o morálke káže. Dám konkrétne dokumenty a citáty. Takže Tom Nicholson v Denníku N povedal o Matovičovi nasledovné: „Spoznal som ho dávnejšie a videl som, že nemá skutočný záujem, aby Gorila bola verejnosti riešená. Druhým dôvodom,„ a tak ďalej. Ďalšia: „Ja som mu ponúkol, že mu Gorilu ukážem a vysvetlím. Predpokladal som, že ako opozičný politik bude na túto kauzu rád upozorňovať. On mi povedal, že nemá záujem, pretože je to komplikovaná kauza, ktorá ťažko vysvetľuje a jemu nijako neposlúži. Moja reakcia bola, že predsa ide o dobrú vec a nie o to, ako on politik, aby si nahral body. Vtedy som pochopil, že Matovič je rovnaký politik ako všetci ostatní a ide mu iba o vlastný prospech.“ Nevidel, nepočul. On ako koaličný poslanec celé obdobie držal goriliu vládu, vládu s Dzurindom a s Miklošom, šúchal nožičkami, do roztrhania tela im slúžil, ale nechcel vidieť a počuť nič. Je to trápne a potom vrchol politickej perverznosti, išiel na gorilie protesty a chcel, aby tam vystúpil. Vypískali ho, lebo ľudia mali dostatok citu, aký je to extrémne falošný podvodník. Potom dal top manažérov Penty do manažmentu nemocníc, či už nejaký lesník, hutník a neviem čo, ale toto bolo niečo neskutočné. Treba jasne povedať, že Matovič bol vždy a bude gorilí poskok, gorilí poskok. Toto, ešte raz to poviem, vždycky ho voľte, gorilí poskok.
M. Číž, podpredseda NR SR: (2007-05-10):
Slovo má pán poslanec Frešo. Pardon, tak ešte aj pani poslankyňa Mušková, keby ste ju, len jej nefunguje zariadenie. Dobre? Technikov poprosím, ak sa to dá nejako upraviť. Nech sa páči, pán poslanec Frešo.
Simon, Zsolt, poslanec NR SR (2018-05-24):
Ďakujem pekne. Vážený pán predseda Slovenskej národnej strany a parlamentu Slovenskej republiky, hovorili ste o tom, že Slovensko malo alebo vyjednalo zlé podmienky vstupu do Európskej únie. Len chcem pripomenúť, že to vďaka SNS, ktorá, do roku 1998 Slovensko malo na mape Európy ako čiernu dieru a dovtedy s nami nikto nechcel ani rokovať a tie podmienky boli zhoršené. Som pripravený kedykoľvek ísť na túto, na akúkoľvek diskusiu v tejto veci a veľmi rád vám na faktoch ozrejmím. Musím povedať, že existuje jedno také maďarské porekadlo, ktoré asi najlepšie sedí na tých odborníkov, ktorých menujete do vlády. Môžu byť sebelepší odborníkmi, ale keď sa primiešajú do žita, zožerú ho svine a ich tie svine zožrali. Zožrali ich preto, lebo korupčné kauzy pokračujú. Netransparentné rozdeľovanie dotácií v poľnohospodárstve ide ďalej. Nie je to moja kritika, je to kritika NKÚ, ako kolegyňa Remišová to povedala, je to kritika aj generálneho prokurátora, ako Pôdohospodárska platobná agentúra funguje. To nepovedala opozícia, to povedal spolužiak Roberta Fica generálny prokurátor. A dovoľte, aby som sa vás pýtal. Považujete farmárov, ktorých zbili na východe Slovenska a celý život odrobili v poľnohospodárstve, neznalých problematiky? Je to horšie ako korupcia? Však pani ministerka svojimi slovami uráža tých, ktorí celý život odrobili v poľnohospodárstve. A dúfam, že si vypočujete moje vystúpenie v rozprave, kde poukážem na to, že neodborné prijímanie... (Prerušenie vystúpenia časomerom.)
Kalmárová, Viera, poslankyňa NR SR (2024-01-24):
Ďakujem veľmi pekne za slovo. Takže pán poslanec Sulík sa postavil do šíku všetkých tých, ktorí upozornili na to, ako predložená novela zákona trestá po starom malé krádeže a ako zmierňuje tresty za korupciu a majetkové trestné činy väčších rozmerov. Ale doplnil to o novú informáciu, čo zmeny trestných sadzieb, skrátenie premlčacích lehôt a zmeny výšky škody spôsobia v radoch prokurátorov. A jednoducho z toho, čo povedal, mne vychádza jediné, že dôjde k paralýze systému, ktorú spôsobí revízia už ukončených prípadov. A to ešte nehovoríme o tom, že prokuratúry krajské teda majú prebrať aj agendu špeciálnej prokuratúry. Pritom jedným z dôvodov pre skrátené legislatívne konanie boli podľa predkladateľov návrhu aj preplnené väznice. Ale podľa zverejnených informácií za roky 2020 až ’22 bolo najviac nepodmienečných trestov uložených za krádeže, to bolo 33 %, ale za korupciu len 0,16 %. Prečo je teda potrebné znižovať tresty za korupciu, keď korupčníci sú vo väznici určitým solitérom? Ak teda väznice zapĺňajú najmä osoby, ktoré sa dopustili krádeže, prečo novela Trestného zákona znižuje sadzby len pri spôsobení škody značného rozsahu a škody veľkého rozsahu? To naozaj preferujeme veľkých zlodejov pred tými malými? No, toto sú argumenty, pre ktoré sa nedá brať celý ten zákon ani dôvodová správa úplne vážne. Ďakujem.
Kollár, Boris, predseda NR SR (2020-04-02):
Ďakujem. V rozprave ďalej vystúpi pán poslanec Dostál.
Ďuriš Nicholsonová, Lucia, podpredsedníčka NR SR (2017-05-16):
Pán poslanec Marosz s faktickou.
P. Hrušovský, podpredseda NR SR: (2002-05-31):
Páni poslanci, prosím, prezentujme sa a hlasujme o návrhu uznesenia, tak ako som ho predniesol. Národná rada Slovenskej republiky berie na vedomie správu o plnení úloh zahraničnej politiky Slovenskej republiky za rok 2001 a zameranie zahraničnej politiky Slovenskej republiky na rok 2002. (Hlasovanie.) Prítomných je 87 poslancov, za 66, zdržalo sa 19, nehlasovali 2. Návrh sme schválili. Ďalej odporúčam, aby sme hlasovali o uznesení k písomným odpovediam členov vlády Slovenskej republiky na interpelácie poslancov Národnej rady písomne podané predsedovi Národnej rady Slovenskej republiky do 30. apríla 2002. Budeme hlasovať o uznesení, ktorým Národná rada berie, po prvé, písomné odpovede členov vlády Slovenskej republiky na interpelácie poslancov podané do 30. apríla 2002, po druhé, vyjadrenie poslanca Engliša k odpovedi na interpeláciu ministra spravodlivosti Jána Čarnogurského, ktorý interpeláciu nepovažuje za uspokojivú. Páni poslanci, budeme o návrhu uznesenia hlasovať ako o celku. Prezentujme sa a hlasujme. (Hlasovanie.) Prítomných je 100 poslancov, za 81, proti 1, zdržalo sa 11, nehlasovalo 7. Návrh sme schválili. Páni poslanci, ešte nám zostáva hlasovať o uzneseniach k správe o plnení úloh Slovenskej informačnej služby a Vojenského spravodajstva, ktoré sme prerokovali na neverejnej schôdzi. Páni poslanci, pýtam sa, či je všeobecný súhlas s tým, aby sme o návrhoch uznesení, ktorým Národná rada berie aj jednu, aj druhú správu na vedomie, hlasovali verejne. Budeme najskôr hlasovať o uznesení Národnej rady k správe o plnení úloh Slovenskej informačnej služby . Budeme hlasovať o uznesení, ktorým Národná rada berie na vedomie správu o plnení Slovenskej informačnej služby za rok 2002. Hlasujeme. Prezentujte sa a hlasujme. Návrhy uznesenia, ktoré boli podané, už sme o nich hlasovali na neverejnom... Jedno bolo schválené, druhé neschválené. Pán poslanec Langoš podal tieto návrhy. (Hlasovanie.) Prítomných je 105 poslancov, za 64, proti 35, zdržalo sa 6. Návrh sme schválili. Teraz budeme hlasovať o uznesení k správe o plnení úloh Vojenského spravodajstva za rok 2001 . Prosím predsedu Osobitného kontrolného výboru na kontrolu činnosti Vojenského spravodajstva pána poslanca Ošvátha, aby hlasovanie uviedol. P. Ošváth, poslanec: Pán predsedajúci, odporúčam, aby ste dali hlasovať o návrhu uznesenia Národnej rady, ktorým Národná rada berie na vedomie správu o činnosti Vojenského spravodajstva za rok 2001.
Sulík, Richard, predseda NR SR (2010-12-14):
Prosím, hlasujte teraz o pozmeňujúcom návrhu. (Hlasovanie.) Prítomných 145 poslancov, hlasovalo za 81, proti 8, zdržalo sa 55, nehlasoval 1. Pozmeňujúci návrh bol schválený.
Šimečka, Michal, podpredseda NR SR (2024-05-14):
Ďakujem. Pán poslanec Štefunko s reakciou na faktické.
K. Tóthová, poslankyňa: (2008-11-06):
Vážený pán predseda, dajte hlasovať o prvom bode spoločnej správy s odporúčaním gestorského výboru schváliť.
Zelník, Štefan, poslanec NR SR (2017-10-10):
Ďakujem za slovo. Vážený pán minister, vážený pán predsedajúci, vážené panie poslankyne, vážení páni poslanci, ako spoločný spravodajca výboru predkladám spoločnú správu k vládnemu návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 630). Predseda Národnej rady pridelil vládny návrh zákona, ktorým sa mení a dopĺňa zákon o zdravotnej starostlivosti, na prerokovanie ústavnoprávnemu výboru a výboru pre zdravotníctvo, ktorého súčasne určil za gestorský výbor. Výbory, ktorým bol návrh zákona pridelený, ho prerokovali v stanovenej lehote. Súhlasili s uvedeným návrhom zákona a odporučili Národnej rade návrh zákona schváliť s pripomienkami, ktoré sú obsiahnuté v IV. časti spoločnej správy. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 630), vyjadrených v ich uzneseniach uvedených pod bodom IV tejto správy a v stanovisku gestorského výboru odporúča Národnej rade Slovenskej republiky vládny návrh zákona schváliť s pozmeňujúcimi a doplňujúcimi návrhmi. Súčasne gestorský výbor odporučil hlasovať o bodoch 1 až 24 uvedených v IV. časti spoločnej správy spoločne s návrhom gestorského výboru schváliť. Spoločná správa výborov bola schválená uznesením č. 71 z 10. októbra 2017, kde ma výbor poveril za spoločného spravodajcu predniesť spoločnú správu výboru na schôdzi Národnej rady Slovenskej republiky. Pán predseda, skončil som, môžete otvoriť rozpravu.
Dubovcová, Jana, poslankyňa NR SR (2011-06-01):
Ja ešte považujem za potrebné, aj na, ako reakciu na prednesené stanovisko v rozprave môjho kolegu, pána poslanca Fedora, pripomenúť, že pokiaľ ide o predložený návrh zákona, novelu návrhu zákona, tak táto nijakým spôsobom skutočne nezasahuje do terajších kompetencií a právomocí prokuratúry, iba vylepšuje prostredie, v ktorom prokuratúra spolupracuje a pracuje, tak ako to vyplýva zo záverov Benátskej komisie, ktoré sa zaoberajú aj vhodným postupom výberu prokurátorov. Napríklad hovoria v bode, myslím 46 záverov Benátskej komisie, že výber prokurátorov má byť uskutočňovaný nielen vo vnútri samotnej prokuratúry a v jej hierarchii vzhľadom na to, že by to mohlo spôsobiť vlastne určitú dávku až nezodpovednosti tohoto systému. A taktiež sa zvyšuje touto novelou transparentnosť konania prokuratúry, zverejňovanie rozhodnutí, čo je, podľa mňa, na prospech aj prokuratúre samotnej. Preto z tohto dôvodu opakovane poukazujem na to, že nie je správne, že prokurátori pristupujú takto negatívne k návrhom, pretože vylepšuje vlastne táto novela ich postavenie v spoločnosti.
P. Hrušovský, podpredseda NR SR: (2002-05-29):
Prosím predsedov poslaneckých klubov vládnej koalície, aby sa dostavili na krátku poradu do rokovacej miestnosti poslaneckého grémia. (Prestávka.) (Po prestávke.)
Glváč, Martin, podpredseda NR SR (2018-09-14):
S reakciou pán poslanec Heger. Nech sa páči.
Danko, Andrej, predseda NR SR (2017-05-19):
Prosím, prezentujme sa a hlasujme. (Hlasovanie.) Prítomných 126 poslancov, za 115, zdržalo sa 11. Konštatujem, že sme navrhované uznesenie schválili. Vážené panie poslankyne, vážení páni poslanci, ospravedlňujem sa, ak sa niekoho dotklo pretiahnutie tejto schôdze, ale... (Smiech v sále.) To zas bude na všetkých... Ale v každom prípade som rád, že sme vyčerpali všetky body programu. Kolega Glváč hovorí, že mám popriať šťastné Vianoce. Ale ďakujem vám za účasť. Vyhlasujem 17. schôdzu za skončenú a prajem vám krásny večer. A ešte raz sa ospravedlňujem, ale verím, že sme to zvládli. Pekný večer. (Ruch v sále.) Dobre. Ešte raz procedurálne, dva, ale mimo schôdze. Pán poslanec Rajtár.
I. Farkas, poslanec: (2008-12-08):
Pán poslanec Rafaj, a koniec koncov platí to aj pre pána poslanca Švidroňa, vy si nevšímate, že oni robia na ministerstve obrovský biznis, a vy poctivo, úslužne tu len stláčate gombíky a tlačidlá? Áno, robili sme konferencie, to je pravda, lebo sme učili tých ľudí, aj tých ľudí, ktorí momentálne pracujú na ministerstvách a robia kvalitnú prácu, preto, aby sa fondy kvalitne implementovali na Slovensko. Ale nekradli sme, vážení!
J. Vaľová, poslankyňa: (2008-02-12):
Po druhé by som chcela povedať, že, samozrejme, problém treba riešiť teraz, pretože je otvorený vstup a výstup na šesť mesiacov. Čiže nemôžeme čakať ďalšie tri mesiace, aby sa problém riešil, ak ho chceme riešiť promptne. Ďalšia vec je, že legislatívne pravidlá určuje vláda. A tá môže určiť skrátené legislatívne konanie na menej ako päť dní. Dúfam, že v tom mi nebudete oponovať. A rada by som povedala opozičným poslancom, lebo my sme si doteraz nenavykli na takéto hlasovanie, o akom vy hovoríte, vy keď ste 22-krát porušili zákon v skrátenom legislatívnom konaní, tak vy ste si zvykli tak, že my vás v tom nedoženieme ani do konca volebného obdobia, tak, prosím vás pekne, nerozprávajte teraz o svojej uvedomelosti. Ďakujem.
Žiga, Peter, podpredseda NR SR (2024-04-16):
Prezentujme sa a hlasujme. (Hlasovanie.) 143 prítomných, 132 za, 11 sa zdržalo. Konštatujem, že tento návrh Národná rada sa uzniesla, že tento návrh zákona prerokuje v druhom čítaní. Pristúpime k hlasovaniu o pridelení návrhu výborom a o určení gestorského výboru, ako aj lehoty na jeho prerokovanie. Prosím spravodajcu, aby uviedol hlasovanie.
Laššáková, Jana, podpredsedníčka NR SR (2012-06-21):
Pán poslanec Sulík, viete, že nemôžete reagovať na záverečné slovo navrhovateľa. Chcem sa opýtať, chce sa vyjadriť k rozprave spravodajca? Áno, nech sa páči, pán spravodajca.